Göbekli Tepe

Göbekli Tepe (výslovnosť a význam pozri nižšie) je neolitická archeologická lokalita, sídlisková mohyla v juhovýchodnom Turecku, stará minimálne 11 600 rokov. Ide o komplex sekulárnych a (pravdepodobne) náboženských stavieb. Vykopávky sa tu začali v roku 1995, spočiatku ich viedol Klaus Schmidt. Nachádza sa v tureckom geografickom regióne Juhovýchodná Anatólia, 15 km od mesta Şanlıurfa (starší názov Urfa). Göbekli Tepe a podobné (najmä podobne staré) náleziská v jeho okolí sa súhrnne nazývajú Taş Tepeler alebo kultúra Taş Tepeler. Názov a etymológia Názov Göbekli Tepe sa v turečtine vyslovuje: slovenskými znakmi: [ďöbeťli tepe] (prízvuk je pri pomalej výslovnosti na -be- a -pe-), t. j. v IPA: [ɟøˈbecli teˈpe] alebo slovenskými znakmi [göbekli tepe] (prízvuk je pri pomalej výslovnosti na -be- a -pe-), t. j. v IPA: [gøˈbekli teˈpe] Názov doslova znamená bruchatý kopec alebo kopec [v tvare] vypuklého brucha. Názov Göbekli Tepe vznikol prevzatím názvu kopca, ako ktorý sa ľuďom zasypaný komplex javil ešte pred jeho rozkopaním v rámci vykopávok realizovaných od roku 1995. Göbekli Tepe je teda názov tak archeologickej lokality, ako aj kopca (mohyly), v ktorom sa nachádza. Datovanie Komplex Göbekli Tepe bol vybudovaný (najneskôr) okolo 9 600 pred Kr., čiže súčasne s koncom poslednej ľadovej doby a na úplnom začiatku blízkovýchodného neolitu. Okolo roku 8 000 pred Kr. bol komplex z neznámych dôvodov úmyselne zasypaný zeminou. Opis Čast, ktorá sa obyčajne považuje za svätyňu, tvoria kamenné kruhy s priemerom 5 až 10 metrov, v ktorých sa nachádzajú opracované kamenné piliere v tvare písmena T a s hmotnosťou až 50 ton. Na kamenných pilieroch sú reliéfy rôznych zvierat. V okolí sa našli základy chatrčí a rôzne nástroje (pazúriky, šípy a pod.). Význam Nález tohto komplexu v roku 1994, spolu s nálezom sídliska Nevalı Çori, výrazne posunul hranicu počiatku ľudskej civilizácie, čo spôsobilo revolúciu vo vedeckých kruhoch. Dovtedy sa pokladalo za nemožné, aby ľudia tej doby, ktorí boli podľa tradičného výkladu len zberači a lovci, boli schopní postaviť takú veľkú stavbu. UNESCO Göbekli Tepe je od roku 2018 na zozname Svetového dedičstva UNESCO. Iné projekty Commons ponúka multimediálne súbory na tému Göbekli Tepe Externé odkazy Článok National Geographic o Göbekli Tepe Archivované 2012-03-18 na Wayback Machine (po anglicky) Článok National Geographic o výstavbe Göbekli Tepe s umeleckým znázornením (po anglicky) Referencie